CELEX: 62015TN0668
Language: sl
Date: 2015-11-18 00:00:00
Title: Zadeva T-668/15: Tožba, vložena 18. novembra 2015 – Jema Energy/skupno podjetje Fusion for Energy

25.1.2016   
            
            
               SL
            
            
               Uradni list Evropske unije
            
            
               C 27/71
            
         Tožba, vložena 18. novembra 2015 – Jema Energy/skupno podjetje Fusion for Energy
   (Zadeva T-668/15)
   (2016/C 027/90)
   Jezik postopka: španščina
   
      Stranki
   
   
      Tožeča stranka: Jema Energy, S.A. (Lasarte-Oria, Španija) (zastopnica: N. Rey Rey, odvetnica)
   
      Tožena stranka: Evropsko skupno podjetje za ITER in razvoj fuzijske energije
   
      Predloga
   
   Tožeča stranka Splošnemu sodišču predlaga, naj:
   
               —
            
            
               se odločba o zavrnitvi ponudbe tožeče stranke, Jema Energy, ki jo je sprejela tožena stranka, razveljavi in
            
         
               —
            
            
               se toženi stranki naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja tri tožbene razloge.
   
               1.
            
            
               Prvi tožbeni razlog se nanaša na jasnost pravil, uporabljenih v postopku in in na kršitev načel pravne varnosti in preglednosti
               
                           —
                        
                        
                           Glede tega zatrjuje, da pogoji v tem postopku pomenijo nejasne in nenatančne pojme, zaradi katerih mora tožeča stranka zahtevati pojasnila od tožene stranke. Tožeča stranka postavlja zelo jasna vprašanja, ne da bi pustila prostor za drugačno razlago. Od prvega trenutka pa je bilo podjetje F4E zelo dvoumno in nejasno v svojih odgovorih.
                        
                     
                           —
                        
                        
                           Šteje, da sta bili zaradi dvoumnosti meril za izbiro v tem postopku in odgovorov podjetja F4E na vprašanja ter ravnanja tožeče stranke kršeni načeli pravne varnosti in preglednosti.
                        
                     
         
               2.
            
            
               Drugi tožbeni razlog temelji na kršitvi načel enakega obravnavanja in enakih možnosti kandidatov med postopkom
               
                           —
                        
                        
                           Glede tega zatrjuje, da je bilo v enem od dopisov, ki jih je tožena stranka na začetku postopka poslala tožeči stranki, dobesedno napisano, da če predloženi primerki ne izpolnjujejo tehničnih zahtev, lahko ponudnik predloži nove primerke, da v celoti izpolni te zahteve. Tožeča stranka pa nikoli ni bila obveščena, da ne izpolnjuje zahtevanega, tako da nikoli ni imela možnosti predložiti drugih primerkov. Razlog, zaradi katerega je tožena stranka zavrnila sodelovanje družbe JEMA pri licitaciji, pa je ravno ta, da njeni primerki niso izpolnjevali zahtev.
                        
                     
         
               3.
            
            
               Tretji tožbeni razlog temelji na kršitvi načela sorazmernosti in na umetni omejitvi pristojnosti
               
                           —
                        
                        
                           Glede tega zatrjuje, da so merila za izbiro prestroga. Podjetje F4E zahteva referenco, ki bi izpolnjevala kombinacijo treh zahtev (moč, napetost in tok), ki ni potrebna in ni sorazmerna z izvedbo projekta. Poleg tega zahteva, da se kot referenca predloži projekt napajalne enote v zadnjih petih letih, ki naj bi bil naslednje še bolj nesorazmerno merilo, saj so podjetja, ki imajo lahko reference, ki izpolnjujejo ta merila, proizvajalci frekvenčnih pretvornikov za motorje z visoko močjo. To pa so običajno velika podjetja, s čimer se odvrača sodelovanje malih in srednih podjetij.